Ustavni sud Crne Gore u sastavu: predsjednica Desanka Lopičić i sudije - Milorad Gogić, Dragoljub Drašković, Miodrag Iličković, Hamdija Šarkinović i Budimir Šćepanović, na osnovu odredaba člana 149. stav 1. tačka 7. Ustava Crne Gore i člana 48. tačka 10. Zakona o Ustavnom sudu Crne Gore („Službeni list Crne Gore“, br. 11/15.), na sjednici od 14. oktobra 2016. godine, donio je

**O D L U K U**

**ODBIJA SE** žalba Grupe birača, podonosioca Izborne liste „Uzdignimo Budvu“- Radomir Glendža, iz Budve, izjavljena protiv rješenjaDržavne izborne komisije, broj: 728/2, od 12. oktobra 2016. godine.

**O b r a z l o ž e nj e**

1. Grupa birača, podonosilac **Izborne liste „Uzdignimo Budvu” – Radomir Glendža,** iz Budve, koju zastupa Dušan Bajković, advokat **iz Budve,** podnio je Ustavnom sudu blagovremenu i dozvoljenu žalbu protiv rješenja Državne izborne komisije, označenog u izreci, kojim je odbačen njegov prigovor na rješenje Opštinske izborne komisije Budva, broj: 44/2, od 20. septembra 2016. godine.

 1.1. U žalbi je navedeno: da je Državna izborna komisija olako okrakterisala kao neblagovremen prigovor Liste podnijet 5. oktobra 2016. godine, izjavljen na rješenje Opštinske izborne komisije Budva, o utvrđivanju Izborne liste GRAĐANSKA AKCIJA – Vujičić dr. Božidar, iako ta lista nije ispunjavala uslove u pogledu broja kandidata. Predložili su da Ustavni sud ukine osporeno rješenje i naloži uklanjanje Izborne liste GRAĐANSKA AKCIJA – Vujičić dr. Božidar, sa zbirne izborne liste za izbor odbornika u Skupštini opštine Budva.

 2. Državna izborna komisija, na zahtjev Ustavnog suda, dostavila je sljedeću dokumentaciju: Rješenje Opštinske izborne komisije Budva o utvrđivanju i proglašavanju Izborne liste GRAĐANSKA AKCIJA – Vujičić dr. Božidar, prigovor na rješenje Opštinske izborne komisije Budva, koji je Državnoj izbornoj komisiji predat 12. oktobra 2016. godine i osporeno rješenje.

3. Osporenim rješenjem Državne izborne komisije odbačen je prigovor Izborne liste „Uzdignimo Budvu“ - Radomir Glendža, izjavljen na rješenje Opštinske izborne komisije Budva, broj: 44/2, od 20. septembra 2016. godine, kao neblagovremen.

3.1. U obrazloženju osporenog rješenja navedeno je: da je Državna izborna komisija razmotrila prigovor žalioca i ocijenila ga neblagovremenim, jer je podnijet 12. oktobra 2016. godine, odnosno nakon isteka roka od 72 časa od časa donošenja osporenog rješenja Opštinske izborne komisije Budva, broj: 44/2, kojim je, 20. septembra 2016. godine, potvrđena i proglašena Izborna lista GRAĐANSKA AKCIJA - Vujičić dr Božidar.

4. Ustavni sud je, nakon razmatranja osporenog rješenja i dostavljene relevantne dokumentacije, utvrdio da žalba nije osnovana.

5. Za odlučivanje u konkretnom predmetu pravno relevantne su odredbe sljedećih propisa:

Ustava Crne Gore:

„Član 45.

Pravo da bira i da bude biran ima državljanin Crne Gore koji je navršio 18 godina života i ima najmanje dvije godine prebivališta u Crnoj Gori.

Biračko pravo se ostvaruje na izborima.

Biračko pravo je opšte i jednako.

Izbori su slobodni i neposredni, a glasanje je tajno.

Član 149. stav 1. tačka 7.

 Ustavni sud odlučuje:

7) o izbornim sporovima i sporovima u vezi sa referendumom koji nijesu u nadležnosti drugih sudova.”

Zakona o Ustavnom sudu Crne Gore(„Službeni list Crne Gore“, broj 11/15.):

„Član 97.

Postupak odlučivanja o povredi prava u toku izbora poslanika i odbornika pokreće se podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije.

Žalba iz stava 1. ovog člana, podnosi se u roku od 48 časova od časa dostavljanja rješenja.

Žalba iz stava 1. ovog člana podnosi se, po pravilu, neposredno Ustavnom sudu.

Izuzetno od stava 3. ovog člana, žalba se može podnijeti telefaksom, u skladu sa Poslovnikom.

Član 98.

Žalbu može podnijeti birač koji smatra da mu je biračko pravo povrijeđeno, kandidat za poslanika i odbornika i podnosilac izborne liste.

Žalba sadrži razloge i dokaze o povredi biračkog prava u toku izbora.

Član 101.

Ustavni sud odlučuje o žalbi iz člana 97. ovog zakona, u roku od 48 časova od časa prijema odgovora iz člana 100. ovog zakona.”

Zakona o izboru odbornika i poslanika („Službeni list Republike Crne Gore“, br. 4/98., 17/98., 14/00., 9/01., 41/02., 46/02., 48/06. i „Službeni list Crne Gore“, br. 46/11. i 14/14.):

„Član 8.

Zaštitu biračkog prava obezbjeđuju izborne komisije, Ustavni sud Crne Gore i nadležni sudovi.

Član 107.

Svaki birač, kandidat i podnosilac izborne liste ima pravo da podnese prigovor nadležnoj izbornoj komisiji zbog povrede biračkog prava u toku izbora.

Prigovor iz stava 1. ovog člana podnosi se u roku od 72 časa od časa kada je donešena odluka, odnosno izvršena radnja.

Prigovor iz stava 1. ovog člana podnosi se neposredno nadležnoj izbornoj komisiji.

Član 108. stav 2.

Prigovor protiv odluke, radnje ili propusta opštinske izborne komisije podnosi se Državnoj izbornoj komisiji.

Član 109. stav 1.

Nadležna izborna komisija donosi rješenje u roku od 24 časa od časa prijema prigovora i dostavlja ga podnosiocu prigovora.

Član 110.

Protiv rješenja opštinske izborne komisije kojim je odbačen ili odbijen prigovor može se izjaviti prigovor Državnoj izbornoj komisiji.

Protiv rješenja Državne izborne komisije kojim je odbačen ili odbijen prigovor može se izjaviti žalba Ustavnom sudu Crne Gore.”

6. Iz citiranih odredaba Ustava proizilazi da su Ustavom utvrđeni principi biračkog prava koji državljanima Crne Gore obezbjeđuju jednakost, opštost i neposrednost glasanja pri izboru organa vlasti. Osim ovih principa, Ustav ne određuje način ostvarivanja biračkog prava, već obavezuje zakonodavca da poštuje navedena načela prilkom uređivanja ove materije. Zakonom o izboru odbornika i poslanika, koji je *lex specialis* u oblasti ostvarivanja biračkog prava, pored ostalog, uređen je način ostvarivanja biračkog prava u postupku izbora odbornika u skupštinu opštine, gradske opštine, Glavnog grada i Prijestonice i poslanika u Skupštinu Crne Gore, utvrđeni su organi za sprovođenje izbora, pravila izbornog procesnog prava i druga pitanja od značaja za sprovođenje izbora. Postupak sprovođenja izbora je strogo formalan postupak, u kojem su svi učesnici izbornog postupka dužni da poštuju i neposredno primjenjuju način i rokove vršenja pojedinih izbornih radnji, propisane tim zakonom.

6.1. Zakonom je, takođe, propisan način ostvarivanja zaštite biračkog prava u postupku izbora odbornika i poslanika koji, zbog načela koncentracije pojedinih izbornih radnji, podliježe strogim formalnim pravilima izbornog postupka. Izborni spor se, u tom smislu, odnosi na odlučivanje nadležnih organa o svim povredama pravila izbornog postupka, od trenutka raspisivanja izbora do postupka potvrđivanja mandata. Zaštitu biračkog prava, u svim fazama izbornog procesa (od perioda raspisivanja izbora do utvrđivanja konačnih rezultata), s aspekta institucionalnih garancija, saglasno odredbi člana 8. Zakona, obezbjeđuju izborne komisije, Ustavni sud Crne Gore i nadležni sudovi. Zаkonom propisаnа zаštitа izbornog-biračkog prava, po ocjeni Ustavnog suda, sаstoji se u prаvu podnošenjа prigovorа i žаlbi nаdležnim orgаnimа i sudu i obuhvаtа sve fаze postupkа izborа. Iz odredaba Zakona o Ustavnom sudu i Zakona o izboru odbornika i poslanika proizilazi da u postupku zaštite biračkog prava birač, kandidat za poslanika i odbornika i podnosilac izborne liste ima pravo da zbog povrede biračkog prava u toku izbornog postupka podnese prigovor nadležnoj izbornoj komisiji, kao i da protiv rješenja opštinske izborne komisije može izjaviti prigovor Državnoj izbornoj komisiji, odnosno da protiv rješenja Državne izborne komisije kojim je odbačen ili odbijen prigovor može izjaviti žalbu Ustavnom sudu.

6.2. Neposrednim uvidom u dokumentaciju koju je dostavila Državna izborna komisija, Ustavni sud je utvrdio da je prigovor protiv rješenja Opštinske izborne komisije Budva, broj: 44/2, od 20. septembra 2016. godine, kojim je utvrđena i proglašena Izborna lista GRAĐANSKA AKCIJA - Vujičić dr. Božidar, podnijet Državnoj izbornoj komisiji 12. oktobra 2016. godine, odnosno po isteku prekluzivnog zakonskog roka od 72 časa, propisanog odredbom člana 107. stav 2. Zakona o izboru odbornika i poslanika.

6.2.1. S obzirom na to da je prigovor podnijet nakon isteka roka od 72 časa od časa donošenja osporenog rješenja Opštinske izborne komisije Budva, Ustavni sud je utvrdio da je Državna izborna komisija pravilno postupila kada je odbacila prigovor podnosioca žalbe, kao neblagovremen i da je osporeno rješenje Državne izborne komisije pravno utemeljeno, a žalba neosnovana.

7. Na osnovu iznijetih razloga, odlučeno je kao u izreci.

U-VII br. 2/16 PREDSJEDNICA,

14. oktobar 2016. godine Desanka Lopičić,s.r.

P o d g o r i c a